Lochner de Kock: So uit die perd se bek | Maroela Media
Donkie- en perdevleis is "hingse" gesond, veral 'n jongetjie is baie "fillend". Só skerts die kreatiewe koskenner, sanger en akteur, Lochner de Kock, oor die storm wat losgebars het ná dit aan die lig gekom het dat daar onder andere donkie-, waterbuffel- en bokvleis in Suid-Afrikaanse vleisprodukte is. Lees meer hier.
Lochner het Woensdag vanuit sy nuwe restaurant en kuierplek, Vel en Horing in Johannesburg, aan Maroela Media gesê almal wat al 'n goeie salami geëet het, het al van dié vleis ingekry, en hulle is nog nie dood daarvan nie.
"Volgens streng wette in Italië moet goeie salami 'n sekere persentasie perde- of donkievleis bevat," het hy gesê. Hy sê mense het egter baie sentiment as hulle daaraan moet dink dat hulle 'n "perdjie" of "donkie" eet, maar dieselfde mense het nie 'n probleem om 'n "lamtjoppie" te verorber nie.
"Dit laat my dink aan die storie oor die slagter. 'n Vrou stap by haar slaghuis in en vra watter winskopies die slagter het. Hy sê toe sy tong is baie goedkoop. Die vrou sê toe: 'Nee dankie, ek eet nie iets wat uit 'n dier se bek kom nie, gee my eerder 'n dosyn eiers'."
Op die vraag of hy enige perd- of donkie-disse by sy restaurant sal bedien, sê Lochner: "Op aanvraag sal ek vir die mense gee wat hulle wil hê. Hier kom nogal baie Duitse en Belgiese gaste hier kuier, en dit is vir hulle niks snaaks om sulke vleis te eet nie."
Hy beklemtoon egter dit is belangriker dat mense weet wat hulle eet en stem saam dat die verpakking die regte bestanddele moet aandui.
Lochner sê een van die lekkerste en vreemdste disse wat hy nog geproe het, was in Namibië. "Dit was 'n olifanthartkamer, gestop met koedoelewer, en toegedraai in gerookte sebra. Dit word dan soos 'n boud in die oond gebraai en bedien," het hy afgesluit.
Vel en Horings het aan die begin van Februarie sy deure oopgemaak. Besoek gerus dié lekker kuierplek in 7de Straat, Melville. Dit is deel van die Nuno's-restaurant en is daagliks oop van 12:00.
ek het gehoor van die show die 16de Maart en sal graag manlief wil neem vir sy verjaarsdag ongelukkig moes ek Jacaranda afsit en by die werk ingaan so ek kon nie al die besonderhede kry nie